তথ্যবিবরণী নম্বর : ১০৪৭

**বাংলাদেশ ক্রিকেট দলকে মন্ত্রী ও প্রতিমন্ত্রীবর্গের অভিনন্দন**

ঢাকা, ২৯ ফাল্গুন (১৪ মার্চ) :

 বিশ্ব চ্যাম্পিয়ন ইংল্যান্ডকে টি-টোয়েন্টি সিরিজে হোয়াইট ওয়াশ করা বাংলাদেশ ক্রিকেট দলকে প্রাণঢালা অভিনন্দন জানিয়েছেন পররাষ্ট্র মন্ত্রী ড. এ কে আব্দুল মোমেন, রেলপথ মন্ত্রী নূরুল ইসলাম সুজন, ডাক ও টেলিযোগাযোগ মন্ত্রী মোস্তাফা জব্বার, নৌপরিবহন প্রতিমন্ত্রী খালিদ মাহমুদ চৌধুরী ও সংস্কৃতি প্রতিমন্ত্রী কে এম খালিদ।

 মন্ত্রী ও প্রতিমন্ত্রীগণ আজ এক অভিনন্দন বার্তায় খেলোয়াড়, কোচ এবং দলের সকল কর্মকর্তাসহ সংশ্লিষ্ট সবাইকে অভিনন্দন জানিয়ে বলেন, এ বিজয় এক অনন্য অর্জন।

#

মোহসিন/এনায়েত/মোশারফ/জয়নুল/২০২৩/২২১০ ঘণ্টা

তথ্যবিবরণী নম্বর : ১০৪৬

**আধুনিক বর্জ্য ব্যবস্থাপনা পদ্ধতির মাধ্যমে পরিবেশের মানের উন্নয়ন করা হবে**

 **--- পরিবেশ মন্ত্রী**

খুলনা, ২৯ ফাল্গুন (১৪ মার্চ) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের বড়ো শহরগুলোতে আধুনিক বর্জ্য ব্যবস্থাপনা পদ্ধতির প্রচলন করা হচ্ছে। পর্যায়ক্রমে দেশের বড়ো শহরগুলোতে এসকল আধুনিক বর্জ্য ব্যবস্থাপনা পদ্ধতি পুরোপুরি চালু হলে দেশের সার্বিক পরিবেশের মানের দৃশ্যমান উন্নতি হবে। তিনি আরও বলেন, পরিবেশের মান উন্নয়ন করতে হলে জনগণের অংশগ্রহণ প্রয়োজন। এ বিষয়ে জনসচেতনতা বৃদ্ধি করতে গণমাধ্যমসহ সকলের সহযোগিতা প্রয়োজন।

 আজ খুলনা সার্কিট হাউজে অনুষ্ঠিত এক বৈঠকে পরিবেশ মন্ত্রী এসব কথা বলেন।

 পরিবেশ মন্ত্রী বলেন, পরিবেশের মানোন্নয়নের জন্য ব্যাপকভাবে বনায়ন কার্যক্রম বাস্তবায়ন করা হচ্ছে। তিনি বলেন, সর্বস্তরের জনগণকে বৃক্ষরোপণে অংশগ্রহণ করতে হবে। বৃক্ষের পরিমাণ বাড়লে বায়ুর মান ভালো হবে। তাই আমাদের সকলের পরিবেশ দূষণ রোধে এবং বৃক্ষরোপণে কাজ করা উচিত।

 বৈঠকে খুলনা সিটি করপোরেশনের মেয়র তালুকদার আবদুল খালেক, পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার, পরিবেশ অধিদপ্তরের পরিচালক সৈয়দা মাছুমা খাতুন, খুলনা বিভাগীয় পরিবেশ অধিদপ্তরের পরিচালক মোঃ ইকবাল হোসেন এবং খুলনা বন সার্কেলের বন সংরক্ষক মিহির কুমার দো প্রমুখ উপস্থিত ছিলেন।

#

দীপংকর/এনায়েত/মোশারফ/জয়নুল/২০২৩/২১৪৫ ঘণ্টা

তথ্যবিবরণী                                                                                        নম্বর: ১০৪৫

**অসম্ভবকে সম্ভব করাই প্রধানমন্ত্রী শেখ হাসিনার কাজ**

 **--সমাজকল্যাণ মন্ত্রী**ঢাকা, ২৯ ফাল্গুন (১৪ মার্চ)

নুরুজ্জামান আহমেদ বলেছেন, একের পর এক অসম্ভবকে সম্ভব করাই বর্তমান প্রধানমন্ত্রী শেখ হাসিনার কাজ। দেশ পরিচালনায় সকল ক্ষেত্রে তিনি সফল হয়েছেন।

মন্ত্রী আজ লালমনিরহাট জেলার আদিতমারী উপজেলা প্রানিসম্পদ ও ভেটেনারি হাসপাতাল এর আয়োজনে উত্তরাঞ্চলের সীমান্তবর্তী সুবিধাবঞ্চিত ৮৬টি এলাকা ও নদীবিধৌত চরাঞ্চলে সমন্বিত প্রাণীসম্পদ উন্নয়ন প্রকল্পের আওতায় সুফলভোগীদের মধ্যে ছাগল ও ভেড়া বিতরণ অনুষ্ঠানে ভার্চুয়ালি যুক্ত হয়ে প্রধান অতিথির বক্তব্যে এসব কথা বলেন।

তিনি বলেন, স্বাধীনতাবিরোধীদের কোনো ষড়যন্ত্র সফল হয়নি। চরাঞ্চলের মানুষের ভাগ্য উন্নয়নে কাজ করে চলেছে সরকার। সমাজকল্যাণ মন্ত্রী বলেন, স্মার্ট বাংলাদেশ গড়ার প্রত্যয় নিয়ে প্রধানমন্ত্রীর হাতকে শক্তিশালী করে যেভাবে সারাবিশ্বকে চমকে দিয়ে বঙ্গবন্ধুর স্বপ্নকে তিনি সফলভাবে বাস্তবায়ন করে যাচ্ছেন সেই অনুভূতি নিয়ে আমাদেরকে উন্নয়নের দিকে এগিয়ে যেতে হবে।

আদিতমারী উপজেলা নির্বাহী অফিসার জি আর সারোয়ারের সভাপতিত্বে অনুষ্ঠিত আলোচনা সভায় স্বাগত বক্তব্য রাখেন উপজেলা প্রাণিসম্পদ কর্মকর্তা ডাঃ স্বপন চন্দ্র সরকার । এ সময় অন্যদের মধ্যে বক্তব্য রাখেন বীরমুক্তিযোদ্ধা আব্দুল হামিদ মোল্লা, ওসি মোজাম্মেল হক, সমবায় অফিসার ফজলে এলাহী, ভাদাই ইউনিয়ন আওয়ামী লীগ সভাপতি মোফাজ্জল হোসেন প্রমুখ।

#

জাকির/এনায়েত/মোশারফ/লিখন/২০২৩/২০২৩ঘণ্টা

তথ্যবিবরণী নম্বর : ১০৪৪

**বিএনপিকে মানুষের পাশে দেখা যায় না, ভোট আসলে লাফালাফি করে**

 **--- তথ্য ও সম্প্রচার মন্ত্রী**

ঢাকা, ২৯ ফাল্গুন (১৪ মার্চ) :

 আওয়ামী লীগের যুগ্ম সাধারণ সম্পাদক চট্টগ্রাম ৭ আসনের এমপি তথ্য ও সম্প্রচার মন্ত্রী ড. হাছান মাহ্‌মুদ বলেছেন, ‘করোনার সময়ে এবং বন্যাসহ নানা দুর্যোগ-দুর্বিপাকে বিএনপিকে সাধারণ মানুষের পাশে দেখা যায় না। কিন্তু ভোট আসলে বড় বড় কথা বলে, নানা ধরনের স্লোগান দেয় আর লাফালাফি করে।’

 মন্ত্রী আজ ঢাকা থেকে অনলাইনে নিজ নির্বাচনী এলাকা চট্টগ্রামের রাঙ্গুনিয়া উপজেলার মরিয়ম নগর ইউনিয়ন পরিষদের আয়োজনে সরকারের সামাজিক কর্মসূচির উপকারভোগী সমাবেশে প্রধান অতিথি হিসেবে যুক্ত হয়ে এসব কথা বলেন। স্থানীয় লোকমান চেয়ারম্যান মাঠে অনুষ্ঠিত সমাবেশে সভাপতিত্ব করেন ইউপি চেয়ারম্যান মুজিবুল হক হিরু।

 সম্প্রচার মন্ত্রী বলেন, ‘বর্তমানে আওয়ামী লীগ সরকারের পক্ষ থেকে নানা সুযোগ-সুবিধা দেওয়া হচ্ছে। বিশেষ করে ভিজিডি, ভিজিএফ, ফ্যামিলি কার্ডসহ এক একটি ইউনিয়নের চার-পাঁচ হাজার মানুষ ভাতা পাচ্ছে। আবার ‘একটি বাড়ি একটি খামারে’র মাধ্যমে সাধারণ মানুষ যে টাকা জমায়, সরকার তার দ্বিগুণ দিচ্ছে। কমিউনিটি ক্লিনিকের মাধ্যমে ৩০ প্রকার ওষুধ ফ্রি দিচ্ছে, বছরের শুরুতে বিনা পয়সায় বই দিচ্ছে। এসব দিচ্ছে বঙ্গবন্ধুকন্যা জননেত্রী শেখ হাসিনা, আওয়ামী লীগের সরকার, নৌকা প্রতীকের সরকার।’

 ‘আওয়ামী লীগ আবার ক্ষমতায় না আসলে এসব বন্ধ হয়ে যাবে’ উল্লেখ করে মন্ত্রী বলেন, ‘যেভাবে ’৯৬ সালে শেখ হাসিনার চালু করা কমিউনিটি ক্লিনিকগুলো বিএনপি ক্ষমতায় এসে বন্ধ করে দিয়েছিল, ভাতা দেয়ার ক্ষেত্রেও নানা অনিয়মের আশ্রয় নিয়েছিল। আওয়ামী লীগ পুনরায় ক্ষমতায় এসে এসব আবার চালু করেছে। তাই সাধারণ মানুষের উন্নয়ন এবং দেশের উন্নয়নে শেখ হাসিনার বিকল্প নেই।’ ‘আগামীতেও নৌকা প্রতীকে ভোট দিয়ে দেশের উন্নয়ন অগ্রযাত্রা অব্যাহত রাখতে হবে’ বলে সকলের প্রতি আহ্বান জানান তথ্য ও সম্প্রচার মন্ত্রী।

 চট্টগ্রাম উত্তর জেলা আওয়ামী লীগ নেতা আবুল কাশেম চিশতী, ইফতেখার হোসেন বাবুল, মুহাম্মদ আলী শাহ, জামাল উদ্দিন, রাঙ্গুনিয়া উপজেলা ভাইস চেয়ারম্যান শফিকুল ইসলাম, উপজেলা আওয়ামী লীগের সাধারণ সম্পাদক ইঞ্জিনিয়ার শামসুল আলম তালুকদার, যুগ্ম সম্পাদক ইকবাল হোসেন এবং উপকারভোগীরা সমাবেশে বক্তব্য দেন।

#

আকরাম/এনায়েত/মোশারফ/জয়নুল/২০২৩/২১৩৫ঘণ্টা

তথ্যবিবরণী নম্বর : ১০৪৩

**চাহিদার তুলনায় বেশি মজুত আছে, একসঙ্গে বেশি পণ্য কিনবেন না**

 **--- বাণিজ্যমন্ত্রী**

ঢাকা, ২৯ ফাল্গুন (১৪ মার্চ) :

 বাণিজ্যমন্ত্রী টিপু মুনশি বলেছেন, পবিত্র রমজান মাসের চাহিদা মিটানোর জন্য প্রয়োজনের তুলনায় অনেক বেশি পণ্য মজুত রয়েছে। সরবরাহ স্বাভাবিক রয়েছে। একসঙ্গে বেশি পণ্য ক্রয়ের প্রয়োজন নেই। ভোক্তা সাধারণ নিজ দায়িত্বে একসঙ্গে বেশি বা একমাসের পণ্য ক্রয় না করলে বাজারে পণ্যের ওপর কোনো চাপ পড়বে না। বাণিজ্যমন্ত্রী বলেন, কৃত্রিম উপায়ে কোন পণ্যের সংকট সৃষ্টি করার উদ্দেশ্যে অবৈধ মজুত করার চেষ্টা করা হলে অপরাধীদের বিরুদ্ধে কঠোর আইনগত ব্যবস্থা গ্রহণ করা হবে। ইতোমধ্যে বাজারে নজরদারী এবং মনিটরিং জোরদার করা হয়েছে। এক্ষেত্রে দেশের প্রচার মাধ্যমও দায়িত্বশীল ভূমিকা রাখতে পারে।

 মন্ত্রী ঢাকায় রপ্তানি উন্নয়ন ব্যুরোর সম্মেলন কক্ষে জাতীয় ভোক্তা অধিকার সংরক্ষণ অধিদপ্তর আয়োজিত ১৫ মার্চ বিশ্ব ভোক্তা অধিকার দিবস-২০২৩ উদ্যাপন উপলক্ষ্যে প্রেস ব্রিফিংয়ে বক্তব্য প্রদানের সময় এসব কথা বলেন।

 মন্ত্রী বলেন, সরকার আপ্রাণ চেষ্টা করছে দেশের নিত্যপ্রয়োজনীয় পণ্যের মূল্য যৌক্তিক পর্যায়ে রাখার জন্য। বিশেষ করে ইউক্রেন যুদ্ধ এবং ডলারের উচ্চমূল্যের কারণে আমদানিকৃত পণ্যের দাম কিছুটা বেড়েছে। দেশের নিম্নআয়ের মানুষকে সহায়তা করার জন্য সরকার দেশের এক কোটি পরিবারকে পারিবারিক কার্ডের মাধ্যমে ভর্তুকি মূল্যে নিত্যপ্রয়োজনীয় পণ্য বিক্রয় করছে। ভোক্তা সাধারণ সংযমী হলে কোনো ব্যবসায়ী বেশি লাভের সুযোগ নিতে পারবে না।

 বাণিজ্যমন্ত্রী সাংবাদিকদের প্রশ্নের জবাবে বলেন, পবিত্র রমজান মাসে বাজার মনিটরিং আরও জোরদার করা হবে। সঠিক মূল্যে পণ্য বিক্রয়ের বিষয়ে বাজার ব্যবস্থাপনা কমিটিগুলোকে সতর্ক করা হয়েছে। এ বিষয়ে বাজার ব্যবস্থাপনা কমিটিগুলো দায়িত্বশীল ভূমিকা পালন করবে। ভোক্তাকে পণ্য বিক্রয়ের রশিদ প্রদান করতে হবে, রশিদ না দেয়ার অভিযোগ পাওয়া গেলে ভোক্তা অধিকার আইনে তাদের বিরুদ্ধে আইনগত ব্যবস্থা গ্রহণ করা হবে।

 উল্লেখ্য, আগামী ১৫ মার্চ বাণিজ্য মন্ত্রণালয় এবং জাতীয় ভোক্তা অধিকার সংরক্ষণ অধিদপ্তর কর্তৃক ‘বিশ্ব ভোক্তা অধিকার দিবস-২০২৩’ উদ্যাপন উপলক্ষ্যে ঢাকায় বঙ্গবন্ধু আন্তর্জাতিক সম্মেলন কেন্দ্রে আয়োজিত অনুষ্ঠানে প্রধান অতিথি হিসেবে বাণিজ্যমন্ত্রী টিপু মুনশি উপস্থিত থাকবেন।

 প্রেস ব্রিফিংয়ে উপস্থিত ছিলেন বাণিজ্য মন্ত্রণালয়ের সিনিয়র সচিব তপন কান্তি ঘোষ, জাতীয় ভোক্তা অধিকার সংরক্ষণ অধিদপ্তরের মহাপরিচালক এ এইচ এম শফিকুজ্জামান, বাণিজ্য মন্ত্রণালয়ের অতিরিক্ত সচিব (রপ্তানি) মোঃ আব্দুর রহিম।

#

বকসী/আরমান/রাহাত/এনায়েত/সঞ্জীব/মাহমুদ/জয়নুল/২০২৩/২০৪০ ঘণ্টা

তথ্যবিবরণী নম্বর : ১০৪২

**ঐক্যবদ্ধ আওয়ামী লীগকে পরাজিত করার কোনো শক্তি দেশে নাই**

 **--তথ্য ও সম্প্রচার মন্ত্রী**

ঢাকা, ২৯ ফাল্গুন (১৪ মার্চ) :

বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আমাদের দল আজকে বাংলাদেশে যে কোনো দলের চেয়ে শক্তিশালী। বাংলাদেশ আওয়ামী লীগ যদি ঐক্যবদ্ধ থাকে তাহলে পরাজিত করার কোনো শক্তি দেশে নাই।’

আজ রাজধানীর বঙ্গবন্ধু এভিনিউয়ে দলের কেন্দ্রীয় কার্যালয়ে কুড়িগ্রাম জেলা আওয়ামী লীগের নেতৃবৃন্দের সাথে মতবিনিময় সভায় প্রধান অতিথির বক্তৃতায় মন্ত্রী এসব কথা বলেন। বিএনপির উদ্দেশে তথ্যমন্ত্রী বলেন, ‘আসুন, আমাদের তৃণমূলের নেতাদের সাথে খেলতে নামুন, খেলে দেখুন যে আপনারা কতটুকু খেলতে পারেন।’

প্রাথমিক ও গণশিক্ষা প্রতিমন্ত্রী জাকির হোসেন, রংপুর বিভাগের দায়িত্বপ্রাপ্ত বাংলাদেশ আওয়ামী লীগের সাংগঠনিক সম্পাদক সুজিত রায় নন্দী, কুড়িগ্রাম জেলা আওয়ামী লীগের সভাপতি আলহাজ জাফর আলী, সহসভাপতি একুশে পদকপ্রাপ্ত আইনজীবী আব্রাহাম লিংকন, সাধারণ সম্পাদক আমান উদ্দিন আহমেদ মঞ্জু এবং অন্যান্য নেতৃবৃন্দ সভায় বক্তব্য রাখেন।

বিএনপি প্রসঙ্গে তথ্য ও সম্প্রচার মন্ত্রী বলেন, ‘তীব্র আন্দোলনের মাধ্যমে সরকারের পতন ঘটাবে এটা বলে তারা এখন হাঁটা শুরু করেছে। এভাবে হাঁটাহাঁটি করে সরকারের পতন ঘটানো সম্ভব হবে না। আর আওয়ামী লীগ সরকারকে আন্দোলনের মাধ্যমে পতন ঘটানোর ক্ষমতা বাংলাদেশে কোনো রাজনৈতিক শক্তির নাই।’

হাছান মাহ্‌মুদ বলেন, ‘আন্দোলনের চ্যাম্পিয়ন হচ্ছে বাংলাদেশ আওয়ামী লীগ। আন্দোলনের মাধ্যমে বিএনপিরই পতন ঘটেছিল ১৯৯৬ সালের ১৫ ফেব্রুয়ারির নির্বাচনের পর। সুতরাং আন্দোলনের মাধ্যমে আওয়ামী লীগের বিদায় এটা দিবাস্বপ্ন ছাড়া অন্য কিছু নয়। তাই বিএনপিকে অনুরোধ জানাবো নির্বাচনে অংশগ্রহণ করার জন্য।’

ড. হাছান মাহ্‌মুদ বলেন, ‘আমাদের দলের প্রাণ হচ্ছে তৃণমূল সংগঠন। আওয়ামী লীগ জনগণের দল এবং আওয়ামী লীগের শক্তি তৃণমূলের নেতারা, আওয়ামী লীগের ভিত তৃণমূলের নেতৃবৃন্দ। সুতরাং তৃণমূলে যদি আমাদের সংগঠন শক্তিশালী থাকে, তাহলে আওয়ামী লীগও শক্তিশালী হয়। সে জন্য আওয়ামী লীগ সভাপতি প্রধানমন্ত্রী শেখ হাসিনা আমাদেরকে নির্দেশনা দিয়েছেন কোথায় কোথায় সাংগঠনিক কী দুর্বলতা আছে সেগুলো চিহ্নিত করে ত্বরিৎ সমাধান দেওয়ার জন্য।’

#

আকরাম/আরমান/এনায়েত/রাহাত/সঞ্জীব/মাহমুদ/রেজাউল/২০২৩/১৯২৮ ঘণ্টা

তথ্যবিবরণী নম্বর : ১০৪১

**ডিজিটাল নিরাপত্তা আইনের সমালোচনা দূর করার চেষ্টা করা হচ্ছে**

 **--আইনমন্ত্রী**

ঢাকা, ২৯ ফাল্গুন (১৪ মার্চ) :

আইন, বিচার ও সংসদ বিষয়ক মন্ত্রী আনিসুল হক বলেছেন, ডিজিটাল নিরাপত্তা আইনের (ডিএসএ) সমস্যা দূরীকরণে আলোচনা চলছে। তিনি বলেন, মূলত সাইবার ক্রাইমের বিরুদ্ধে লড়াই করতে এ আইন প্রণয়ন হয়েছে। এই আইনের প্রয়োজনীয়তার কথা সবাই বলছেন উল্লেখ করে তিনি বলেন, আইনটি যাতে আরো ভালো করা যায়, যে সমালোচনা হচ্ছে, তা যাতে দূর করা যায়, সেই চেষ্টা করা হচ্ছে।

আজ বাংলাদেশ সচিবালয়ে আইন, বিচার ও সংসদ বিষয়ক মন্ত্রণালয়ের সম্মেলন কক্ষে ডিজিটাল নিরাপত্তা আইন নিয়ে নাগরিক সমাজের সঙ্গে আলোচনা শেষে সাংবাদিকদের ব্রিফিংকালে মন্ত্রী এসব কথা বলেন।

মন্ত্রী বলেন, নাগরিক সমাজের প্রতিনিধিগণ তাদের প্রস্তাবনার আলোকে যুক্তি আজ পেশ করেছেন। ডিএসএ-এর যেসব সমস্যা আছে, তা দূর করার জন্য অনেকগুলো পদক্ষেপ নেওয়া হয়েছে। এই আইনের কোনটা পরিবর্তন দরকার এবং কোনটা সঠিক আমরা পুনরায় সে বিষয়ে আলোচনা করবো।

বৈঠকে তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, লেজিসলেটিভ ও সংসদ বিষয়ক বিভাগের সচিব মোঃ মইনুল কবির, আইন ও বিচার বিভাগের সচিব মোঃ গোলাম সারওয়ার, আইসিটি বিভাগের সচিব মোঃ সামসুল আরেফিনসহ সরকারের ঊর্ধ্বতন কর্মকর্তাগণ উপস্থিত ছিলেন। নাগরিক সমাজের পক্ষে উপস্থিত ছিলেন দুর্নীতি বিরোধী সংগঠন ট্রান্সপারেন্সি ইন্টারন্যাশনাল বাংলাদেশের (টিআইবি) নির্বাহী পরিচালক ড. ইফতেখারুজ্জামান, অধ্যাপক ড. সি আর আবরার, ব্যারিস্টার জ্যোতির্ময় বড়ুয়া, রেজাউর রহমান লেনিন, সাইমুম রেজা তালুকদার এবং শারমিন খান।

#

রেজাউল/আরমান/রাহাত/সঞ্জীব/মাহমুদ/রেজাউল/২০২৩/১৯২২ ঘণ্টা

Handout Number: 1040

**Mayor of Camden of the UK calls on Foreign Minister**

Dhaka, 14 March 2023:

Mayor of Camden of the UK Nasim Ali OBE called on Foreign Minister Dr. A K Abdul Momen at the Ministry of Foreign Affairs in Dhaka today.

Foreign Minister briefed the Mayor on the remarkable socio-economic progress of Bangladesh under the visionary leadership of Prime Minister Sheikh Hasina.

Lauding the British-Bangladeshi Diaspora in the UK, both recalled their contributions into British society and economy and for being a vibrant and enterprising living bridge between the two countries over the past five decades. The Camden’s Mayor suggested for an appropriate event to recognize the high achievers of the British-Bangladesh Diaspora, particularly the elected representatives. They also discussed Bangladesh-UK cooperation on climate change.

Foreign Minister urged the international community, including the British-Bangladeshi Diaspora to raise their voices in ensuring the voluntary, safe and sustainable repatriation of the forcibly displaced Rohingyas, temporarily sheltered in Bangladesh, to their homeland in Myanmar at an early date.

#

Reza/Arman/Rahat/Sanjib/Mahmud/LIkhon/2023/Hour1919

তথ্যবিবরণী                                                                                        নম্বর: ১০৩৯

## **বাংলাদেশে সাম্প্রদায়িকতা ও উগ্রবাদের স্থান নেই**

##  **--টেলিযোগাযোগ মন্ত্রী**

ঢাকা, ২৯ ফাল্গুন (১৪ মার্চ)

ডাক ও টেলিযোগাযোগ মন্ত্রী মোস্তাফা জব্বার বলেছেন, বাংলাদেশ উদার সাম্প্রদায়িক সম্প্রীতির দেশ। এ দেশে সাম্প্রদায়িকতা ও উগ্রবাদের কোনো স্থান নেই। সাম্প্রদায়িক, জঙ্গিবাদী ও সন্ত্রাসী শক্তিকে সমূলে উৎখাত ও সকল স্তরে প্রতিহত করতে হবে।

আজ নেত্রকোণায় বাংলাদেশ পুলিশের সন্ত্রাস দমন ও আন্তর্জাতিক অপরাধ প্রতিরোধ কেন্দ্র নির্মাণ প্রকল্প আয়োজিত উগ্রবাদ প্রতিরোধ ও সাইবার অপরাধ দমনে শিক্ষক, শিক্ষার্থী ও গণমাধ‌্যম কর্মীর ভূমিকা শীর্ষক দিনব‌্যাপী সেমিনারের উদ্বোধন অনুষ্ঠানে ডিজিটাল প্লাটফর্মে প্রধান অতিথির বক্তৃতায় মন্ত্রী এসব কথা বলেন।

মন্ত্রী সামাজিক যোগাযোগ মাধ‌্যমসহ বিভিন্ন ডিজিটাল প্ল্যাটফর্মে পরিচালিত সাম্প্রদায়িক সম্প্রীতি বিনষ্টসহ নানা প্রকার উস্কানি, অপপ্রচার ও গুজব প্রতিরোধে আইনশৃঙ্খলা বাহিনী, ছাত্র, শিক্ষক-অভিভাবক এবং গণমাধ‌্যম কর্মীদেরকে গুরুত্বপূর্ণ ভূমিকা গ্রহণে এগিয়ে আসার আহ্বান জানান। তিনি বলেন, সামাজিক যোগাযোগ মাধ‌্যমে উগ্রবাদ, সন্ত্রাস ও জঙ্গিবাদ যাতে বিস্তার না হয় সে বিষয়ে আমাদের সচেষ্ট থাকতে হবে। সামাজিক যোগাযোগ মাধ‌্যমে নিজেদের নিরাপদ রাখার প্রয়োজনীয়তার ওপর গুরুত্বারোপ করে মন্ত্রী বলেন, পাসওয়ার্ড অন‌্যের কাছে হস্তান্তর করা যাবে না। সবখানেই টু স্টেপ ভেরিফিকেসন সক্রিয় রাখতে হবে। আমরা নিজেরা নিজেদের নিরাপদ রেখে অপপ্রচারের বিরুদ্ধে মতামত দিয়ে ডিজিটাল জগৎকে নিরাপদ রাখতে ভূমিকা রাখতে পারি। ডিজিটাল হয়রানির প্রতিকারে পুলিশের গুরুত্বপূর্ণ ভূমিকা রয়েছে উল্লেখ করে মন্ত্রী বলেন,  পুলিশ অন‌্যান‌্য ক্ষেত্রে যেরূপ নিরাপত্তা দেয় তদ্রুপ ডিজিটাল ক্ষেত্রেও জনগণকে নিরাপত্তা প্রদান করতে  হবে। তারা ইতিম‌ধ‌্যে ডিজিটাল অপরাধ প্রতিরোধে গুরুত্বপূর্ণ ভূমিকা রাখছে বলে মন্ত্রী পুলিশের ভূমিকার প্রশংসা করেন। ডিজিটাল প্রযুক্তি বিকাশের এই অগ্রদূত বলেন, বাংলাদেশ সাম্প্রদায়িক রাষ্ট্র নয়। বঙ্গবন্ধু একটি অসাম্প্রদায়িক ও ভাষাভিত্তিক রাষ্ট্রের জন‌্য লড়াই করে  বাংলাদেশ প্রতিষ্ঠা করে গেছেন। বাংলাদেশ পৃথিবীর একমাত্র বাংলা ভাষাভিত্তিক জাতিরাষ্ট্র একথা উল্লেখ করে মোস্তাফা জব্বার বলেন,  পৃথিবীর ৩৫ কোটি মানুষের মুখের ভাষা বাংলা। বাংলা হরফের বিস্তৃতি আরো অনেক বেশি। অসমীয়সহ অনেক ক্ষুদ্র নৃ- গোষ্ঠী বাংলা অক্ষরে নিজ ভাষা চর্চা করে আসছে। এই ভাষা ও অক্ষরকে ছোট করে দেখার কোনো ভিত্তি নেই। বঙ্গবন্ধুর সোনার বাংলা বাস্তবায়নে স্মার্ট বাংলাদেশ প্রতিষ্ঠায় সকলকে সমন্বিত উদ‌্যোগে কাজ করার আহ্বান জানান মন্ত্রী। তিনি সেমিনারে অংশগ্রহণকারীদের সেমিনারে অর্জিত জ্ঞান অন‌্যদের মধ‌্যে ছড়িয়ে দিয়ে ডিজিটাল অপরাধ প্রতিরোধে  ভূমিকা রাখার আহ্বান জানান।

নেত্রকোণার পুলিশ সুপার ফয়েজ আহমেদের সভাপতিত্বে অনুষ্ঠানে, ডিএমপির অতিরিক্ত উপ পুলিশ কমিশনার নাজমুল ইসলাম, বিপিএম. শিক্ষাবিদ মতীন্দ্র সরকার এবং নেত্রকোণা প্রেসক্লাবের সাধারণ সম্পাদক এম মোখলেছুর রহমান খান বক্তৃতা করেন।

#

শেফায়েত/এনায়েত/রাহাত/সঞ্জীব/মাহমুদ/লিখন/২০২৩/১৮২৭ঘণ্টা

তথ্যবিবরণী নম্বর : ১০৩৮

**মুক্তিযোদ্ধা সংসদ কমান্ড কাউন্সিল নির্বাচন ১৩ মে**

ঢাকা, ২৯ ফাল্গুন (১৪ মার্চ) :

বাংলাদেশ মুক্তিযোদ্ধা সংসদ কেন্দ্রীয় কমান্ড কাউন্সিল, জেলা/মহানগর ও উপজেলা কমান্ডের নির্বাচনের তফসিল ঘোষণা করা হয়েছে। আগামী ১৩ মে ২০২৩ সারা দেশে মহানগর ও উপজেলা কেন্দ্রে এই নির্বাচনের ভোট গ্রহণ করা হবে।

আজ মুক্তিযুদ্ধ বিষয়ক মন্ত্রণালয়ের সভাকক্ষে এই তফসিল ঘোষণা করেন মুক্তিযোদ্ধা সংসদ কমান্ড কাউন্সিল নির্বাচনের প্রধান নির্বাচন কমিশনার ও মন্ত্রিপরিষদ সচিব মোঃ মাহবুব হোসেন। এ সময় আরো উপস্থিত ছিলেন এ নির্বাচন সংক্রান্ত নির্বাচন কমিশনার সাবেক অতিরিক্ত সচিব এএফএম ইয়াহিয়া চৌধুরী, সাবেক সচিব উজ্জ্বল বিকাশ দত্ত, সাবেক অতিরিক্ত সচিব মোঃ আনছার আলী খান ও লে. কর্নেল (অব.) কাজী সাজ্জাদ আলী জহির বীরপ্রতীক, মন্ত্রণালয়ের সচিব খাজা মিয়া এবং অতিরিক্ত সচিব রঞ্জিত কুমার দাস।

সংবাদ সম্মেলনে ঘোষিত তফসিল অনুযায়ী, খসড়া ভোটার তালিকা প্রকাশ ১৯ মার্চ, খসড়া তালিকা নিয়ে আপত্তি গ্রহণের শেষ সময় ২২ মার্চ, চূড়ান্ত ভোটার তালিকা প্রকাশ ২ এপ্রিল। এছাড়া মনোনয়নপত্র দাখিল ৫ এপ্রিল, মনোনয়নপত্র প্রত্যাহার ১৬ এপ্রিল, চূড়ান্ত ভোটার তালিকা প্রকাশ ১৭ এপ্রিল এবং ১৮ এপ্রিল প্রার্থীদের প্রতীক বরাদ্দ দেওয়া হবে। ভোট গ্রহণ চলবে ১৩ মে সকাল ৯টা থেকে বিকেল ৪টা পর্যন্ত।

মন্ত্রিপরিষদ সচিব মোঃ মাহবুব হোসেন সাংবাদিকদের বলেন, মুক্তিযুদ্ধ বিষয়ক মন্ত্রণালয়ের সমন্বিত বীর মুক্তিযোদ্ধাদের চূড়ান্ত তালিকায় যাদের নাম রয়েছে তারাই মুক্তিযোদ্ধা সংসদ নির্বাচনের ভোটার হবেন, প্রাথমিক খসড়ায় যার সংখ্যা ৯৭ হাজার ১১২ জন ।

#

মারুফ/আরমান/রাহাত/সঞ্জীব/মাহমুদ/রেজাউল/২০২৩/১৮৪৫ ঘণ্টা

তথ্যবিবরণী                                                                                        নম্বর: ১০৩৭

**জমির বহুমুখী ব্যবহারের মাধ্যমে সৌরবিদ্যুৎ উৎপাদন বাড়ানোর উদ্যোগ নেয়া হচ্ছে**

 **--বিদ্যুৎ প্রতিমন্ত্রী**

ঢাকা, ২৯ ফাল্গুন (১৪ মার্চ)

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, জমির বহুমুখী ব্যবহারের মাধ্যমে সৌরবিদ্যুৎ উৎপাদন বাড়ানোর উদ্যোগ নেয়া হচ্ছে। গ্রামের পাশাপাশি শহরের সকল অব্যবহৃত ভূমি বা জলাশয় বা ভবনের ছাদসমূহ ব্যবহার করে সৌরবিদ্যুৎ উৎপাদন বাড়ানো যেতে পারে।

প্রতিমন্ত্রী আজ ঢাকায় বিদ্যুৎ ভবনে ‘বাংলাদেশে নবায়নযোগ্য জ্বালানি প্রকল্পের জন্য জমির বহুমুখী ব্যবহার’ সংক্রান্ত কর্মশালায় প্রধান অতিথির বক্তব্যে এসব কথা বলেন।

 প্রতিমন্ত্রী বলেন, বাংলাদেশের প্রেক্ষাপট বিবেচনা করে প্রকল্প হাতে নেয়া আবশ্যক। নেট মিটারিং সিস্টেম সেইভাবে এগুচ্ছে না। ডেসকো, ডিপিডিসি বা নেসকো এলাকায় সোলার রুফটপ কার্যক্রম আরো বাড়াতে হবে। ভাসমান সোলার বা জমির বহুমুখী ব্যবহার নিয়ে কৃষি বিশ্ববিদ্যালয় বা অন্য বিশ্ববিদ্যালয়ে পাইলট প্রকল্প হাতে নেয়া যেতে পারে।

বাংলাদেশে নবায়নযোগ্য জ্বালানি প্রকল্পের জন্য জমির বহুমুখী ব্যবহার নিয়ে ভারতের Steag Energy Services বাংলাদেশের Technobin Engineering Services-এর সহযোগিতায় সম্ভাব্যতা যাচাই করেছে। এগ্রো-বেজড নবায়নযোগ্য জ্বালানির বিজনেস মডেল তৈরি করা এই প্রকল্পের অন্যতম প্রধান লক্ষ্য। দেশ-বিদেশে এগ্রো-বেজড সোলার প্রকল্পে বেস্ট প্র্যাক্টিস (Best Practice) নির্ণয় করাও এই সম্ভাব্যতা যাচাইয়ের অন্যতম উদ্দেশ্য।

পাওয়ার সেলের মহাপরিচালক মোহাম্মদ হোসাইনের সঞ্চালনায় অন্যদের মাঝে বিদ্যুৎ সচিব মোঃ হাবিবুর রহমান বক্তব্য রাখেন।

#

আসলাম/আরমান/রাহাত/সঞ্জীব/মাহমুদ/লিখন/২০২৩/১৯১১ঘণ্টা

তথ্যবিবরণী                                                                                        নম্বর: ১০৩৬

**আইসিটি প্রতিমন্ত্রীর সাথে চীনের রাষ্ট্রদূতের বৈঠক**

ঢাকা, ২৯ ফাল্গুন (১৪ মার্চ)

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলকের সাথে বাংলাদেশে নিযুক্ত চীনের রাষ্ট্রদূত ইয়াও ওয়েনের এক দ্বিপাক্ষিক বৈঠক আজ আগারগাঁওয়ে আইসিটি টাওয়ারে প্রতিমন্ত্রীর অফিস কক্ষে অনুষ্ঠিত হয়েছে।

বৈঠকে আইসিটি প্রতিমন্ত্রী বলেন, চীন বাংলাদেশের বৃহত্তম দ্বিপাক্ষিক উন্নয়ন সহযোগী এবং বাণিজ্য বিনিয়োগের জন্য গুরুত্বপূর্ণ দেশ। তিনি ডিজিটাল বাংলাদেশ বাস্তবায়ন এবং তথ্যপ্রযুক্তি খাতের সার্বিক অগ্রগতি এবং ২০৪১ সালের স্মার্ট সিটিজেন, স্মার্ট গভর্নমেন্ট, স্মার্ট ইকোনমি ও স্মার্ট সোসাইটি এ ৪টি স্তম্ভের ওপর ভিত্তি করে স্মার্ট বাংলাদেশ বিনির্মাণের সার্বিক বিষয় রাষ্ট্রদূতের কাছে তুলে ধরেন। তিনি বন্ধুপ্রতীম চীনের কাছে স্মার্ট বাংলাদেশ বিনির্মাণে সহযোগিতা চান ও একসাথে কাজ করার আহ্বান জানান। প্রতিমন্ত্রী বিটুবি ম্যাচ মেকিং ও উভয় দেশের অভিজ্ঞতা বিনিময়ের লক্ষ্যে আইটি কানেক্ট প্ল্যাটফর্ম তৈরির ওপর গুরুত্ব আরোপ করেন। এছাড়া স্মার্ট সিটি পাইলট প্রজেক্ট গ্রহণের জন্যও চীনের রাষ্ট্রদূতকে অনুরোধ জানান প্রতিমন্ত্রী ।

 চীনের রাষ্ট্রদূত বলেন, বাংলাদেশের অর্থনীতি সুদৃঢ় এবং আইসিটি খাত পৃথিবীর অনেক দেশ থেকে এগিয়ে। তিনি স্মার্ট বাংলাদেশ বিনির্মাণসহ তথ্যপ্রযুক্তি খাতের উন্নয়ন ও বিকাশে আগামী দিনগুলোতে বাংলাদেশের সাথে কাজ করার আশাবাদ ব্যক্ত করেন। পরে তথ্য ও যোগাযোগ প্রযুক্তি অধিদপ্তরের সভাকক্ষে পাওয়ার পয়েন্ট প্রেজেন্টেশনের মাধ্যমে আইসিটি খাতের সর্বশেষ অগ্রগতি রাষ্ট্রদূতকে অবহিত করা হয়।

এ সময় অন্যদের মধ্যে উপস্থিত ছিলেন বাংলাদেশ কম্পিউটার কাউন্সিলের নির্বাহী পরিচালক রঞ্জিত কুমার, তথ্য ও যোগাযোগ প্রযুক্তি অধিদপ্তরের মহাপরিচালক মোস্তফা কামালসহ বিভাগের সংশ্লিষ্ট কর্মকর্তাগণ।

#

শহিদুল/আরমান/রাহাত/সঞ্জীব/মাহমুদ/লিখন/২০২৩/১৯০৭ঘণ্টা

তথ্যবিবরণী নম্বর : ১০৩৫

**শিক্ষা উপমন্ত্রীর সাথে UNOPS এর প্রতিনিধিদলের সাক্ষাৎ**

ঢাকা, ২৯ ফাল্গুন (১৪ মার্চ) :

অবকাঠামো উন্নয়ন, ক্রয় ও ব্যবস্থাপনা বিষয়ক জাতিসংঘের অঙ্গ প্রতিষ্ঠান UNOPS এর এশিয়া অঞ্চলের আঞ্চলিক পরিচালক সঞ্জয় মাথুরের নেতৃত্বে একটি প্রতিনিধিদল আজ শিক্ষা উপমন্ত্রী মহিবুল হাসান চৌধুরীর সঙ্গে সচিবালয়ে তাঁর অফিসকক্ষে সাক্ষাৎ করে।

সাক্ষাৎকালে উপমন্ত্রী বলেন, দেশের শিক্ষার্থীদের মানসম্পন্ন শিক্ষা পৌঁছে দিতে দূর শিক্ষণ কার্যক্রমকে আরো কার্যকর করা হবে। তিনি বলেন, শিক্ষা প্রতিষ্ঠানের ভৌত অবকাঠামো শিক্ষার্থীবান্ধব করে গড়ে তোলা হবে যাতে পাঠদান অধিক কার্যকর হয়।

এসময় সঞ্জয় মাথুর বলেন, UNOPS বাংলাদেশের শিক্ষা খাতের অবকাঠামোর গুণগত উন্নয়নে কাজ করতে আগ্রহী। তিনি বলেন, বাংলাদেশ আইসিটি ক্ষেত্রে অনেক অগ্রগতি সাধন করেছে। আইসিটিকে কাজে লাগিয়ে দূর শিক্ষণের মাধ্যমে অধিক সংখ্যক শিক্ষার্থীকে পাঠদানের আওতায় আনা সম্ভব।

#

জাহিদ/আরমান/রাহাত/সঞ্জীব/মাহমুদ/রেজাউল/২০২৩/১৮৪০ ঘণ্টা

তথ্যবিবরণী নম্বর : ১০৩৪

**নির্বাচনে আশা নেই জেনেই বিদেশিদের পদলেহনে বিএনপি**

 **--তথ্য ও সম্প্রচার মন্ত্রী**

ঢাকা, ২৯ ফাল্গুন (১৪ মার্চ) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি নেতারা জানেন যে নির্বাচনে অংশগ্রহণ করলে তাদের সম্ভাবনা নেই। সে জন্য তারা নানা ষড়যন্ত্রে লিপ্ত। জনগণের কাছে না গিয়ে তারা এখন বিদেশি কূটনীতিকদের কাছে ক্ষণে ক্ষণে ধরনা দিচ্ছে এবং অনেকে বলছে বিদেশি কূটনীতিকদের পদলেহন করছে।’

‘কিন্তু বিদেশি কূটনীতিকদের পদলেহন করে বাংলাদেশে মানুষের মন জয় করা যায় না’ উল্লেখ করে মন্ত্রী বলেন, ‘হয়তো কোনো কোনো কূটনীতিকের পদলেহন করে তাদের মন জয় করা যেতে পারে কিন্তু বাংলাদেশের মানুষের মন জয় করা যায় না। মানুষের মন জয় করতে হলে, সমর্থন পেতে হলে জনগণের কাছে যেতে হবে।’ আজ সচিবালয়ে সমসাময়িক বিষয়ে মতবিনিময়কালে সাংবাদিকদের এক প্রশ্নের উত্তরে তিনি এ সব কথা বলেন।

বিএনপি মহাসচিবের মন্তব্য ‘নিরপেক্ষ নির্বাচনে আওয়ামী লীগ ৩০টির বেশি আসন পাবে না’ এ বিষয়ে হাছান মাহ্‌মুদ বলেন, ‘২০০৮ সালের নির্বাচনের আগে বিএনপির চেয়ারপারসন বেগম খালেদা জিয়া বেশ কয়েকবার বলেছিলেন, সুষ্ঠু নিরপেক্ষ নির্বাচন হলে আওয়ামী লীগ ৩০টি আসনও পাবে না। ভাগ্যের কি নির্মম পরিহাস সেই সুষ্ঠু অবাধ নিরপেক্ষ ও বিশ্বব্যাপী গ্রহণযোগ্য নির্বাচনে প্রথমে বিএনপি ২৯টি আসন পেয়েছিল অর্থাৎ বেগম জিয়ার ভবিষ্যৎ বাণী তার নিজেদের বেলায় সত্য হয়েছিল। এবার বেগম জিয়া কারাগারে। আমি আশ্চর্য হবো না যদি মির্জা ফখরুল সাহেবের এই ভবিষ্যৎ বাণী তার দলের ব্যাপারে সত্য হয়। এ ধরনের অবান্তর কথা বলা সমীচীন নয়।’

‘বিএনপি বারবার বলছে তারা বর্তমান সরকারের অধীনে নির্বাচনে যাবে না’ এ প্রসঙ্গে হাছান মাহ্‌মুদ বলেন, ‘বিএনপি নেতারা আওয়ামী লীগের অধীনে নির্বাচনে যাওয়ার ইচ্ছা প্রকাশ করলেও তো কোনো সুযোগ নাই। কারণ নির্বাচন হবে নির্বাচন কমিশনের অধীনে। নির্বাচন কমিশনের অধীনে যে নির্বাচন হবে আশা করি সেখানে বিএনপিসহ সব রাজনৈতিক দল অংশগ্রহণ করবে।’

সম্প্রচার মন্ত্রী বলেন, ‘ড. কামাল হোসেন সাহেবকে শ্রদ্ধা জানিয়েই বলছি, ২০১৮ সালের নির্বাচনে বিএনপি হেভিওয়েট রাজনীতিবিদ ড. কামাল হোসেন সাহেবকে ‘হায়ার’ করেছিল। তিনি ‘হায়ারে’ খেলতে গিয়ে ভালো খেলেন নাই এবং সেখানে মাত্র ৭টি আসন বিএনপি পেয়েছিল। এবার দেখা যাচ্ছে তারা আণুবীক্ষণিক দলগুলো, যারা রাজনীতির টোকাই তাদের ওপর ভর করেছে। বিভিন্ন দলীয় মোর্চা মিলে মনে হয় ৫১-৫২ দল হয়েছে। মির্জা ফখরুল সাহেবকে আপনারা ৫২টি দলের নাম মুখস্থ বলার জন্য প্রশ্ন করলে তিনি বলতে পারলে আমি তাকে ধন্যবাদ দেবো।’

তথ্যমন্ত্রীকে তার সাম্প্রতিক পঞ্চগড় সফর নিয়ে প্রশ্ন করলে তিনি বলেন, ‘সেখানে আহমদিয়া সম্প্রদায়ের মানুষের কাছে জিজ্ঞেস করলেই জানা যায় কারা এই ঘটনার নেতৃত্ব দিয়েছে, কারা ঘটিয়েছে। ২০১৩, ’১৪, ’১৫ সালে যে কায়দায় হামলা হয়েছিল, যে কায়দায় অগ্নিসন্ত্রাস-নৈরাজ্য হয়েছিল একই ধরনের ঘটনা ঘটিয়েছে এবং বিএনপি যে তা করেছে সেটি তারা স্বীকার করে নিয়েছে। বিএনপি নেতা রুমিন ফারহানা, জিএম সিরাজ এবং হারুন-অর-রশীদের পোস্ট থেকেই প্রমাণিত হয় যে তারা এটি ঘটিয়েছে। আর মির্জা ফখরুল সাহেব ১৩ তারিখ ঠাকুরগাঁওয়ে গিয়ে বলছেন, “ঠাকুরঘরে কে রে, আমি কলা খাই না”। এটা বলে তো কোনো লাভ নাই, উনার নেতারাই প্রমাণ করে দিয়েছে যে তারা এই ঘটনা ঘটিয়েছে। এটি দিবালোকের মতো স্পষ্ট। এবং তারা এ ধরনের ঘটনা ঘটিয়ে আসলে দেশে একটি বিশৃঙ্খলা তৈরি করতে চেয়েছিল, যেটি পুরোপুরি সফল হয়নি।’

-২-

মন্ত্রী আরো জানান, ‘যারা এ ঘটনা ঘটিয়েছে তাদের বিরুদ্ধে কঠোর ব্যবস্থা গ্রহণ করা হচ্ছে। ২০টি মামলা হয়েছে, ১২০ জনের বেশি গ্রেপ্তার হয়েছে এবং নির্দেশনা দেওয়া হয়েছে যে, কোনো দল-মত না দেখে যারা অপরাধী তাদের বিরুদ্ধে ব্যবস্থা গ্রহণ করার জন্য। সেখানে যদি প্রশাসন বা পুলিশের কোনো ব্যর্থতা থাকে তদন্ত সাপেক্ষে সে ব্যাপারেও যথোপযুক্ত ব্যবস্থা গ্রহণ করা হবে।’

**বঙ্গবন্ধু বায়োপিক নির্মাতা ভারতীয় দলের সঙ্গে মতবিনিময়**

এ দিন তথ্য ও সম্প্রচার মন্ত্রী ড. হাছান মাহ্‌মুদ সচিবালয়ে তার দপ্তরে বঙ্গবন্ধু বায়োপিক নির্মাতা ভারতীয় প্রতিনিধিদলের সঙ্গে মতবিনিময় করেন।

বাংলাদেশ সফররত চিত্রনাট্য লেখক অতুল তিওয়ারি, লাইন প্রযোজক সতীশ শর্মা, সহযোগী পরিচালক দায়াল নিহালানি এবং ভারতের ন্যাশনাল ফিল্ম ডেভলপমেন্ট কর্পোরেশনের প্রধান পান্ডুরাঙ্গ পি মাত বৈঠকে মন্ত্রীকে বঙ্গবন্ধু বায়োপিকের সর্বশেষ কার্যক্রম সম্পর্কে অবহিত করেন। মন্ত্রণালয়ের সচিব মোঃ হুমায়ুন কবীর খোন্দকার এবং বাংলাদেশ চলচ্চিত্র উন্নয়ন কর্পোরেশনের ব্যবস্থাপনা পরিচালক নুজহাত ইয়াসমিন বৈঠকে উপস্থিত ছিলেন।

#

আকরাম/আরমান/রাহাত/সঞ্জীব/মাহমুদ/রেজাউল/২০২৩/১৭২০ ঘণ্টা

তথ্যবিবরণী নম্বর : ১০৩৩

**৩১ মার্চ থেকে ৪ এপ্রিল জাটকা সংরক্ষণ সপ্তাহ**

ঢাকা, ২৯ ফাল্গুন (১৪ মার্চ) :

দেশের ইলিশ সম্পদ উন্নয়নে জাটকা রক্ষায় জনসচেতনতা সৃষ্টি ও জাটকা আহরণে জেলেদের নিরুৎসাহিত করতে প্রতিবছরের ন্যায় এবারও আগামী ৩১ মার্চ থেকে ৪ এপ্রিল পর্যন্ত জাটকা সংরক্ষণ সপ্তাহ ২০২৩ উদ্‌যাপন করা হবে। আজ ইলিশ সম্পদ উন্নয়ন সংক্রান্ত জাতীয় টাস্কফোর্স কমিটির সভায় এ সিদ্ধান্ত গৃহীত হয়েছে।

রাজধানীর মৎস্য ভবনে মৎস্য অধিদপ্তরের সম্মেলন কক্ষে অনুষ্ঠিত সভায় সভাপতিত্ব করেন মৎস্য ও প্রাণিসম্পদ মন্ত্রী শ ম রেজাউল করিম। মৎস্য ও প্রাণিসম্পদ মন্ত্রণালয়ের সচিব ড. নাহিদ রশীদ, অতিরিক্ত সচিব মো. আব্দুল কাইয়ূম ও মো. তোফাজ্জেল হোসেন, বাংলাদেশ মৎস্য উন্নয়ন কর্পোরেশনের চেয়ারম্যান কাজী আশরাফ উদ্দীন, মৎস্য অধিদপ্তরের মহাপরিচালক খ. মাহবুবুল হক, বাংলাদেশ মৎস্য গবেষণা ইনস্টিটিউটের মহাপরিচালক ড. ইয়াহিয়া মাহমুদ, মন্ত্রণালয়ের আওতাধীন সংশ্লিষ্ট দপ্তরের ঊর্ধ্বতন কর্মকর্তা ও গবেষকবৃন্দ, মন্ত্রিপরিষদ বিভাগ, জননিরাপত্তা বিভাগ, দুর্যোগ ব্যবস্থাপনা ও ত্রাণ মন্ত্রণালয়, বিআইডব্লিউটিএ, বিআইডব্লিউটিসি, র‌্যাব, বর্ডার গার্ড বাংলাদেশ, নৌপুলিশ, বাংলাদেশ নৌবাহিনী, বাংলাদেশ বিমান বাহিনী, বাংলাদেশ কোস্টগার্ড ও বাংলাদেশ টেলিভিশনের প্রতিনিধিগণ সভায় অংশগ্রহণ করেন।

সভায় মন্ত্রী বলেন, মৎস্য উৎপাদন বৃদ্ধির মাধ্যমে খাবারের একটি বড় জোগান দেওয়া সম্ভব হচ্ছে। আমিষের চাহিদা পূরণ হচ্ছে। মৎস্য উৎপাদন, বিপণন ও প্রক্রিয়াজাতকরণের মাধ্যমে এ খাতে সম্পৃক্তদের আয়ের উৎস তৈরি হচ্ছে। এ খাতের মাধ্যমে উদ্যোক্তা তৈরি হচ্ছে, বেকারত্ব দূর হচ্ছে। এ খাত বৈদেশিক মুদ্রা অর্জনে ভূমিকা রাখছে এবং গ্রামীণ অর্থনীতি সচল করছে। ফলে দেশ সামনে এগিয়ে যাচ্ছে। তিনি বলেন, মৎস্য উৎপাদনে দেশ স্বয়ংসম্পূর্ণই শুধু নয়, প্রায় ৫২টি দেশে আমাদের মাছ রপ্তানি হচ্ছে।

মন্ত্রী আরো যোগ করেন, মৎস্য খাত শুধু মাছ আহরণের মধ্যে সীমাবদ্ধ নয়, এ খাতের সাথে দেশের উন্নয়ন, বৈদেশিক মুদ্রা অর্জন, খাবারের জোগান, বেকারত্ব দূর করা, উদ্যোক্তা তৈরি এসব বিষয় সম্পৃক্ত। তাই এ খাতকে কোনোভাবেই হেলায় দেখা যাবে না। জাটকা নিধন বন্ধে আমাদের কঠোর পদক্ষেপ রয়েছে। এর ব্যত্যয় যারাই করতে চাইবে তাদের কোনো ছাড় দেওয়া যাবে না। যারাই আইন লঙ্ঘন করতে চাইবে, তাদের বিরুদ্ধে কঠোর ব্যবস্থা নেয়া হবে।

 মাছ বড় হলে মৎস্যজীবীরাই আহরণ করবেন উল্লেখ করে মৎস্যজীবীদের উদ্দেশে এ সময় মন্ত্রী আরো বলেন, মৎস্যজীবীরা বড় মাছ বিক্রি করে বেশি অর্থ আয় করতে পারবে। কাজেই তাদের স্বার্থেই তাদের আইন মানতে হবে। কোনো অসাধু ব্যক্তির পরামর্শ বা প্রলোভনে নিষিদ্ধ সময়ে জাটকা আহরণে কোথাও যাওয়া যাবে না।

সভায় জাটকা সংরক্ষণ সপ্তাহে কেন্দ্রীয়ভাবে ও জেলা-উপজেলা পর্যায়ে নানা কর্মসূচি পালনের সিদ্ধান্ত গৃহীত হয়। জাটকা সংরক্ষণ সপ্তাহ ২০২৩-এর উদ্বোধন অনুষ্ঠান আগামী ৩১ মার্চ পিরোজপুরে অনুষ্ঠিত হবে। উদ্বোধন অনুষ্ঠান শেষে এদিন বর্ণাঢ্য নৌর‌্যালি অনুষ্ঠিত হবে। এছাড়া জাটকা সংরক্ষণ সপ্তাহ উদ্‌যাপন উপলক্ষ্যে জাটকা সংরক্ষণ বিষয়ক ডকুমেন্টারি প্রদর্শন, বেতার-টেলিভিশনে আলোচনা অনুষ্ঠান আয়োজন, ইলিশ বিষয়ক কর্মশালা, সভা-সেমিনার আয়োজন, ঢাকা মহানগরের বিভিন্ন মৎস্য আড়ত, বাজার ও অবতরণ কেন্দ্রে বিশেষ অভিযান এবং বিশেষ ভ্রাম্যমাণ আদালত পরিচালনার ব্যাপারে সভায় সিদ্ধান্ত গৃহীত হয়।

#

ইফতেখার/আরমান/রাহাত/সঞ্জীব/মাহমুদ/লিখন/২০২৩/১৭৩৭ঘণ্টা

তথ্যবিবরণী নম্বর : ১০৩২

**বিএনপির ভিতরে গণতন্ত্র নেই, বাইরেও গণতন্ত্র নেই**

 **--কৃষিমন্ত্রী**

ঢাকা, ২৯ ফাল্গুন (১৪ মার্চ) :

বিএনপির ভিতরে যেমন গণতন্ত্রের চর্চা নেই, তেমনি দলের বাইরেও বিএনপির গণতন্ত্রের চর্চা নেই বলে মন্তব্য করেছেন কৃষিমন্ত্রী ড. মো. আব্দুর রাজ্জাক। তিনি বলেন, বিএনপির ভিতরে-বাইরে কোথাও গণতন্ত্র নেই। তারেক জিয়া লন্ডনে বসে কালকে যদি চিঠি দেয় বা মুখে বলে যে মির্জা ফখরুল ইসলাম আলমগীর মহাসচিব না, তাহলে সেটিই হবে; মির্জা ফখরুল ইসলাম আলমগীর মহাসচিব থাকবে না। কিন্তু আওয়ামী লীগে সম্মেলন ছাড়া এটি কখনোই সম্ভব নয়।

আজ রাজধানীর হোটেল শেরাটনে ডেমোক্রেসি ইন্টারন্যাশনাল আয়োজিত রাজনৈতিক দলের সক্ষমতা বৃদ্ধি বিষয়ক জাতীয় সংলাপে মন্ত্রী এসব কথা বলেন।

নানান প্রতিকূল অবস্থার মধ্যেও প্রধানমন্ত্রী শেখ হাসিনার নেতৃত্বে দেশের গণতন্ত্র এগিয়ে যাচ্ছে উল্লেখ করে মন্ত্রী বলেন, আমাদের মতো দেশে গণতন্ত্রের চর্চা খুব মসৃণ নয়। গণতন্ত্রের যাত্রা তুলনামূলকভাবে নতুন ও অনেক প্রতিকূল অবস্থা রয়েছে। দেশে বারবার গণতন্ত্র বাধাগ্রস্ত হয়েছে। পাকিস্তান আমলে স্বৈরাচার সামরিক শাসন ছিল। স্বাধীনতার পর দীর্ঘদিন জিয়াউর রহমানসহ সামরিক শাসকেরা গণতন্ত্রকে বাধাগ্রস্ত করেছিল। এখনো অগণতান্ত্রিক শক্তিগুলো গণতন্ত্রের পথে বাধা। তিনি বলেন, এসব মোকাবিলা করে প্রধানমন্ত্রী শেখ হাসিনার নেতৃত্বে গণতন্ত্র এগিয়ে যাচ্ছে। অচিরেই গণতন্ত্র আরো উন্নত হবে।

মন্ত্রী এ সময় বলেন, আওয়ামী লীগ সুসংগঠিত ও শক্তিশালী দল। আওয়ামী লীগ সঠিক পথে রয়েছে। আন্দোলন করে কখনোই আওয়ামী লীগকে ক্ষমতাচ্যুত করা যাবে না।

অনুষ্ঠানে আওয়ামী লীগের আন্তর্জাতিক বিষয়ক সম্পাদক শাম্মী আহমেদ, তথ্য ও গবেষণা সম্পাদক সেলিম মাহমুদ, দপ্তর সম্পাদক ব্যারিস্টার বিপ্লব বড়ুয়া, ডেমোক্রেসি ইন্টারন্যাশনালের চিফ অভ্‌ পার্টি ডানা এল. ওল্ডস প্রমুখ বক্তব্য রাখেন। এতে জেলা ও মহানগর পর্যায়ের আওয়ামী লীগের শীর্ষস্থানীয় নেতৃবৃন্দ উপস্থিত ছিলেন।

#

কামরুল/আরমান/রাহাত/সঞ্জীব/মাহমুদ/রেজাউল/২০২৩/১৭২৫ ঘণ্টা

তথ্যবিবরণী                                                                                        নম্বর: ১০৩১

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৯ ফাল্গুন (১৪ মার্চ)

          স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৫৫ শতাংশ। এ সময় ১ হাজার ৬৪২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৬৯৩ জন।

                                                      #

সুলতানা/আরমান/রাহাত/লিখন/২০২৩/১৬৪০ঘণ্টা

তথ্যবিবরণী নম্বর : ১০৩০

**আইসিটি প্রতিমন্ত্রীর সাথে ইউএনওপিএস প্রতিনিধিদলের সাক্ষাৎ**

 ঢাকা, ২৯ ফাল্গুন (১৪ মার্চ) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলকের সাথে আজ আগারগাঁওয়ে আইসিটি টাওয়ারে তাঁর অফিস কক্ষে ইউনাইটেড নেশনস অফিস ফর প্রজেক্ট সার্ভিসেস (ইউএনওপিএস) এশিয়া অঞ্চলের আঞ্চলিক পরিচালক সঞ্জয় মাথুর এবং দক্ষিণ এশিয়ার পরিচালক চার্লসের নেতৃত্বে একটি প্রতিনিধিদলের বৈঠক অনুষ্ঠিত হয়েছে।

 বৈঠককালে তাঁরা বাংলাদেশের আইসিটি খাতের সার্বিক অগ্রগতি এবং আইসিটি ইনফ্রাস্ট্রাকচার নিয়ে আলোচনা করেন। প্রতিনিধিদল বাংলাদেশের আইসিটি সেক্টরে ইউএনওপিএস এর পক্ষ থেকে অবকাঠামোগত উন্নয়নে অংশীদারিত্ব বাড়ানো ও সহযোগিতার আশ্বাস দেন। আইসিটি প্রতিমন্ত্রী আগামী দিনে ইউএনওপিএস এর সহযোগিতা আরো প্রসারিত হবে বলে আশাবাদ ব্যক্ত করেন।

 প্রতিনিধিদলের সদস্যরা আরো জানান বাংলাদেশের অর্থনীতি এখন অনেক শক্তিশালী। ইতোমধ্যে আইসিটিসহ শিক্ষা, স্বাস্থ্য, যোগাযোগ, বিভিন্ন সেক্টরে অভূতপূর্ব উন্নতি করেছে। কোনো দেশের উন্নয়নে সম্পদ গুরুত্বপূর্ণ নয় বরং দক্ষ জনশক্তি, শক্তিশালী প্রতিষ্ঠান, ইনোভেটিভ আইডিয়া ও এক্সিলারেশন অত্যন্ত প্রয়োজন।

#

শহিদুল/রবি/সাঈদা/আসমা/২০২৩/১৪৫০ ঘণ্টা

তথ্যবিবরণী নম্বর : ১০২৯

**আইসিটি প্রতিমন্ত্রীর হায়ার অ্যান্ড ট্রেনিং প্রোগ্রামের উদ্বোধন**

**ঢাকা,** ২৯ ফাল্গুন **(**১৪ মার্চ**) :**

দেশের ২০ হাজার আইটি স্নাতককে প্রশিক্ষণ প্রদান ও কর্মসংস্থানের জন্য ‘হায়ার এন্ড ট্রেইন প্রোগ্রাম’ চালু করেছে সরকার। গতকাল রাজধানীর হোটেল ইন্টারকন্টিনেন্টালে তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক এ প্রশিক্ষণ কর্মসূচির উদ্বোধন করেন।

বিসিসি’র নির্বাহী পরিচালক রনজিৎ কুমারের সভাপতিত্বে উদ্বোধন অনুষ্ঠানে অন্যান্যের মধ্যে উপস্থিত ছিলেন বাংলাদেশ প্রকৌশল ও প্রযুক্তি বিশ্বদ্যিালয়ের উপাচার্য ড. সত্য প্রসাদ মজুমদার ও আইসিটি বিভাগের সচিব মোঃ সামসুল আরেফিন।

 প্রতিমন্ত্রী বলেন, প্রথম, দ্বিতীয় এবং তৃতীয় শিল্পবিপ্লবের পর চতুর্থ শিল্পবিপ্লবে পরিবর্তন ঘটছে ক্ষিপ্র গতিতে। এই পরিবর্তনের সাথে তাল মিলিয়ে না চললে আমরা পিছিয়ে যাব। ইতোমধ্যে মাইক্রোপ্রসেসর ডিজাইন, আর্টিফিসিয়াল ইনটেলিজেন্স, রোবটিক্স ও সাইবার সিকিউরিটি- এই চার প্রযুক্তি নিয়ে দ্রুত কাজ শুরু এবং ‘হায়ার এন্ড ট্রেইন কর্মসূচি’র ডিজাইন করা হয়েছে।

আইসিটি বিভাগের অধীন বাংলাদেশ কম্পিউটার কাউন্সিলের (বিসিসি) এনহান্সিং ডিজিটাল গভর্নমেন্ট অ্যান্ড ইকোনমি (ইডিজিই) প্রকল্প ঢাকা বিশ্ববিদ্যালয়ের পিএমআইএস ও আইআইটি এবং বুয়েটের সহযোগিতায় দেশের আইটি প্রতিষ্ঠানের মাধ্যমে হায়ার এন্ড ট্রেইন মডেলে ২০২৬ সালের মধ্যে ২০ হাজার স্নাতককে কৃত্রিম বুদ্ধিমত্তা (এআই), ইন্টারনেট অব থিংস (আইওটি), রোবটিক্স, অগমেন্টেড রিয়ালিটি, ভার্চুয়াল রিয়ালিটি, ব্লকচেইনের মতো অগ্রসর প্রযুক্তিতে প্রশিক্ষণ দেবে এবং কর্মসংস্থানের ব্যবস্থা করবে।

#

শহিদুল/রবি/সাঈদা/মাহমুদ/মাসুম/২০২৩/১৪২৫ ঘণ্টা

তথ্যবিবরণী নম্বর : ১০২৮

**তাঁতপণ্যের গুনগত মানোন্নয়নে জোর দিতে হবে**

 **-বস্ত্র ও পাট মন্ত্রী**

**ঢাকা,** ২৯ ফাল্গুন **(**১৪ মার্চ**) :**

বস্ত্র ও পাট মন্ত্রী গোলাম দস্তগীর গাজী, বীরপ্রতীক, বলেছেন, দেশের ক্ষুদ্র তাঁতীদের তাঁতজাত পণ্যের গুনগত মানোন্নয়ন, পণ্য বহুমুখীকরণ ও বাজার সম্প্রসারণের লক্ষ্যে সরকার কাজ করছে।

মন্ত্রী আজ রাজধানীতে তাঁতশিল্পের বিকাশ ও সম্প্রসারণের লক্ষ্যে মার্কেট প্রমোশন সেন্টারের ভিত্তিপ্রস্তর স্থাপন ও নির্মান কাজের উদ্বোধন অনুষ্ঠানে প্রধান অতিথির বক্তৃতায় এ কথা বলেন।

অনুষ্ঠানে অন্যান্যের মধ্যে বাংলাদেশ তাঁত বোর্ডের ভারপ্রাপ্ত চেয়ারম্যান মোঃ ইউসুফ আলী ও বিটিএমসির চেয়ারম্যান ব্রি. জেনারেল মোঃ জাকির হোসেন উপস্থিত ছিলেন।

গোলাম দস্তগীর বলেন, দেশে ও বিদেশে তাঁতজাত পণ্যের প্রসারে নতুন নতুন ডিজাইন উদ্ভাবনের জন্য ফ্যাশন ডিজাইন ও প্রশিক্ষণ ইনস্টিটিউট স্থাপন করা হচ্ছে। এসব শিক্ষা প্রতিষ্ঠান একদিকে যেমন দক্ষ মানবসম্পদ তৈরি করছে, তেমনি সিবিসির মাধ্যমে তাঁতীদের স্বল্পমূল্যে তাঁতপণ্যের মানোন্নয়নে কাজ করছে। এছাড়া, তাঁতশিল্পের উন্নয়ন ও তাঁতীদের আর্থ-সামাজিক অবস্থার উন্নয়নের জন্য ঋণ বিতরণ কার্যক্রম চলমান রেখেছে সরকার।

মন্ত্রী বলেন, প্রধানমন্ত্রী শেখ হাসিনার নেতৃত্বে সরকার তাঁত ও বস্ত্রখাতে নতুন নতুন উদ্ভাবনকে কাজে লাগিয়ে এখাতকে আধুনিকায়নের উদ্যোগ গ্রহন করছে। দেশে বিনিয়োগের সুযোগ সম্প্রসারণ, দক্ষ মানব সম্পদ ও কর্মংস্থানের সুযোগ সৃষ্টি এবং রপ্তানি বৃদ্ধিতে মন্ত্রণালয় নিরলসভাবে চেষ্টা চালিয়ে যাচ্ছে।

#

সৈকত/রবি/সাঈদা/মাহমুদা/মাসুম/২০২৩/১৪১৫ ঘণ্টা

তথ্যবিবরণী নম্বর : ১০২৭

**বিশ্ব ভোক্তা অধিকার** **দিবসে প্রধানমন্ত্রীর বাণী**

ঢাকা, ২৯ ফাল্গুন (১৪ মার্চ) :

প্রধানমন্ত্রী শেখ হাসিনা আগামীকাল ১৫ মার্চ ‘বিশ্ব ভোক্তা অধিকার দিবস ২০২৩’ উপলক্ষ্যে নিম্নোক্ত বাণী প্রদান করেছেন :

“প্রতি বছরের মতো এবারও ১৫ মার্চ ‘বিশ্ব ভোক্তা অধিকার দিবস ২০২৩’ পালন করা হচ্ছে জেনে আমি আনন্দিত। এ উপলক্ষ্যে দেশবাসীসহ বিশ্বের সকল ভোক্তাকে জানাই আন্তরিক শুভেচ্ছা ও অভিনন্দন। এবারের প্রতিপাদ্য- ‘নিরাপদ জ্বালানি, ভোক্তাবান্ধব পৃথিবী’ যা অত্যন্ত সময়োপযোগী হয়েছে বলে আমি মনে করি।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের আজন্ম লালিত স্বপ্ন ক্ষুধা, দারিদ্র্যমুক্ত ও সুখী-সমৃদ্ধ সোনার বাংলাদেশ গঠনের লক্ষ্যে বর্তমান সরকার বদ্ধপরিকর। জাতির পিতার প্রচেষ্টায় বাংলাদেশ জাতিসংঘের স্বল্পোন্নত দেশের তালিকায় অন্তর্ভুক্ত হয়। স্বাধীনতার সুবর্ণজয়ন্তীতে বিশ্ব দরবারে উন্নয়নশীল দেশ হিসেবে বাংলাদেশ স্বীকৃতি লাভ আওয়ামী লীগ সরকারের যুগান্তকারী অর্জন। আমাদের সরকারের সময়োপযোগী উদার বাণিজ্যনীতি এবং সমন্বিত নীতি কৌশল যথাযথভাবে বাস্তবায়নের ফলে বাংলাদেশ এখন দেশি-বিদেশি বিনিয়োগকারী এবং ব্যবসায়ীদের কাছে অত্যন্ত আকর্ষণীয় গন্তব্য হয়ে উঠেছে। নিজস্ব অর্থায়নে পদ্মা সেতু, বঙ্গবন্ধু শেখ মুজিবুর রহমান টানেল, রূপপুর নিউক্লিয়ার পাওয়ার প্ল্যান্ট, মাতারবাড়ী গভীর সমুদ্র বন্দর, মেট্রোরেলসহ মেঘা প্রকল্প বাস্তবায়ন বৈদেশিক বিনিয়োগ ও রপ্তানি আয় বৃদ্ধিতে উল্লেখযোগ্য ভূমিকা রাখবে বলে আমি আশা করি। এর ধারাবাহিকতায় আমরা বাংলাদেশকে ২০৩১ সালের মধ্যে উচ্চ মধ্যম আয়ের দেশ এবং ২০৪১ সালের মধ্যে উন্নত ও সমৃদ্ধ দেশের কাতারে উন্নীত করে স্মার্ট বাংলাদেশ বিনির্মাণে সক্ষম হবো- ইনশাল্লাহ।

বৈশ্বিক জ্বালানি সংকটেও দেশের উৎপাদনশীলতা এবং উন্নয়নের ধারা অব্যাহত রাখতে আমরা সকল ধরনের পদক্ষেপ গ্রহণ করেছি। দেশের জনগণকে জ্বালানি ব্যবহারে সাশ্রয়ী হতে উদ্বুদ্ধ করে নিরাপদ জ্বালানির সঠিক ব্যবহার নিশ্চিতকরণের মাধ্যমে অর্থনৈতিক প্রবৃদ্ধির ধারা অব্যাহত রেখেছি। দেশে শতভাগ বিদ্যুতায়ন কার্যক্রম বাস্তবায়ন করা হয়েছে। জ্বালানি খাতকে আধুনিক ও ডিজিটালাইজড করার জন্য সর্বাত্মক কার্যক্রম গ্রহণ করা হয়েছে। গ্যাস সম্পদের সুষ্ঠু ব্যবহার, নতুন নতুন গ্যাসক্ষেত্র আবিষ্কার, গ্যাস ও কয়লাভিত্তিক অর্থনৈতিক অবকাঠামোকে সুসংহত রূপদানের পাশাপাশি পরিবেশবান্ধব ও অন্যান্য বিকল্প জ্বালানির ব্যবহার এবং জ্বালানির অপচয় রোধ করে জ্বালানি নিরাপত্তা নিশ্চিত করতে আমরা বদ্ধপরিকর।

আমাদের সরকার ভোক্তা-অধিকার সংরক্ষণ আইন, ২০০৯ প্রণয়ন ও আইনের সফল বাস্তবায়নের জন্য ২০১০ সালে জাতীয় ভোক্তা-অধিকার সংরক্ষণ অধিদপ্তর প্রতিষ্ঠা করে। অধিদপ্তরটি প্রতিষ্ঠালগ্ন থেকে ভোক্তা-অধিকার সংরক্ষণ, ভোক্তা-অধিকার বিরোধী কার্য প্রতিরোধ এবং ভোক্তা-অধিকার লঙ্ঘনজনিত অভিযোগ নিষ্পত্তির মাধ্যমে ভোক্তাদের অধিকার প্রতিষ্ঠায় গুরুত্বপূর্ণ ভূমিকা পালন করে আসছে। বাজারে নিত্য প্রয়োজনীয় পণ্য সরবরাহ ও মূল্য পরিস্থিতি স্বাভাবিক রাখাসহ নকল ও ভেজাল রোধে অধিদপ্তর নিরবচ্ছিন্নভাবে কাজ করে যাচ্ছে।

সকল ব্যবসায়ী ও ভোক্তার প্রতি আমার অনুরোধ প্রত্যেককেই নিজের অধিকার সম্পর্কে সচেতন হওয়ার পাশাপাশি দায়িত্বশীল হতে হবে। ভোক্তা অধিকার সংরক্ষণের সুফল প্রতিটি ঘরে পৌঁছে দেওয়ার লক্ষ্যে জাতীয় ভোক্তা অধিকার সংরক্ষণ অধিদপ্তরের সকল কর্মকর্তা-কর্মচারী নিষ্ঠার সাথে যথাযথ ভূমিকা রাখবে বলে আমি দৃঢ়ভাবে বিশ্বাস করি।

আসুন, সকলে ঐক্যবদ্ধভাবে আগামী প্রজন্মের জন্য একটি উন্নত-সমৃদ্ধ স্মার্ট বাংলাদেশ গড়ে তুলি, বিনির্মাণ করি জাতির পিতার স্বপ্নের সোনার বাংলাদেশ।

আমি ‘বিশ্ব ভোক্তা অধিকার দিবস ২০২৩’ উপলক্ষ্যে গৃহীত সকল কর্মসূচির সার্বিক সাফল্য কামনা করছি।

 জয় বাংলা, জয় বঙ্গবন্ধু

বাংলাদেশ চিরজীবী হোক ।”

#

শাহানা/রবি/সাঈদা/মাহমুদা/আসমা/২০২৩/১০০০ ঘণ্টা

তথ্যবিবরণী নম্বর : ১০২৬

**বিশ্ব ভোক্তা অধিকার** **দিবসে** **রাষ্ট্রপতির বাণী**

**ঢাকা,** ২৯ ফাল্গুন **(**১৪ মার্চ**) :**

রাষ্ট্রপতি মোঃ আবদুল হামিদ আগামীকাল ১৫ মার্চ ‘বিশ্ব ভোক্তা অধিকার দিবস ২০২৩’ উপলক্ষ্যে নিম্নোক্ত বাণী প্রদান করেছেন :

“বিশ্ব ভোক্তা অধিকার দিবস ২০২৩' উপলক্ষ্যে আমি ভোক্তা সাধারণকে জানাই আন্তরিক শুভেচ্ছা ও অভিনন্দন। এ বছর দিবসটির প্রতিপাদ্য ‘নিরাপদ জ্বালানি, ভোক্তাবান্ধব পৃথিবী’ অত্যন্ত সময়োপযোগী হয়েছে বলে আমি মনে করি।

সরকারের গৃহীত উদার বাণিজ্যনীতি ও বহুমুখী নীতি সহায়তা প্রদানের ফলে দেশে বিনিয়োগ ও ব্যবসা খাতে সহায়ক পরিবেশ সৃষ্টি হয়েছে। বাংলাদেশ এখন শিল্প উদ্যোক্তা, বিনিয়োগকারী ও আমদানিকারকদের নিকট আকর্ষণীয় গন্তব্য। সরকারের উন্নয়ন দর্শনের আওতায় ধারাবাহিক নীতি ও কৌশল যথাযথভাবে বাস্তবায়নের মাধ্যমে বাংলাদেশ অর্থনৈতিক ও সামাজিক খাতে ইতোমধ্যে ঈর্ষণীয় উন্নতি করেছে। ফলে জাতিসংঘ বাংলাদেশকে স্বল্পোন্নত দেশের তালিকা হতে উত্তরণে চূড়ান্ত সুপারিশ প্রদান করেছে।

দেশের অর্থনৈতিক প্রবৃদ্ধির সূচকের ঊর্ধ্বগতি নিশ্চিত করতে নিরবচ্ছিন্ন, নিরাপদ ও নবায়নযোগ্য জ্বালানির যোগান একটি গুরুত্বপূর্ণ পূর্বশর্ত। জাতীয় সমৃদ্ধি, ভোক্তা অধিকার রক্ষা ও টেকসই উন্নয়নের জন্য জ্বালানি নিরাপত্তা নিশ্চিত করতে জীবাশ্ম জ্বালানির ওপর নির্ভরশীলতা কমিয়ে নবায়নযোগ্য জ্বালানির ব্যবহার বৃদ্ধি করতে হবে। আমি আশা করি, জাতীয় ভোক্তা-অধিকার সংরক্ষণ অধিদপ্তর ভেজাল ও মজুতদারি প্রতিরোধ, বাজার ব্যবস্থার সার্বিক তদারকির পাশাপাশি ভোক্তাদের জন্য প্রয়োজনীয় নিরাপদ জ্বালানির বিপণন ও বাজার ব্যবস্থাপনায়ও কার্যকর পদক্ষেপ গ্রহণ করবে।

ভোক্তা-অধিকার একটি সর্বজনীন অধিকার। সরকার ভোক্তাদের অধিকার নিশ্চিত করার লক্ষ্যে ‘ভোক্তা- অধিকার সংরক্ষণ আইন, ২০০৯’ প্রণয়ন করেছে। আইনের যথাযথ বাস্তবায়নের জন্য জনগণ, জনপ্রতিনিধি, ব্যবসায়ী ও প্রজাতন্ত্রের কর্মচারীগণের সম্মিলিত প্রচেষ্টার বিকল্প নেই। দেশের আপামর জনসাধারণের অধিকার রক্ষায় বিদ্যমান আইনের যথাযথ প্রয়োগে জাতীয় ভোক্তা-অধিকার সংরক্ষণ অধিদপ্তরসহ সংশ্লিষ্ট সকল প্রতিষ্ঠান তাদের ওপর অর্পিত দায়িত্ব নিষ্ঠার সাথে পালন করবে - এ প্রত্যাশা করি।

আমি ‘বিশ্ব ভোক্তা অধিকার দিবস ২০২৩’ উপলক্ষ্যে গৃহীত সকল কর্মসূচির সফলতা কামনা করছি।

জয় বাংলা।

খোদা হাফেজ, বাংলাদেশ চিরজীবী হোক ।”

#

 হাসান/রবি/সাঈদা/মাহমুদা/মাসুম/২০২৩/১০১৫ ঘণ্টা